ErgoGroup

Leveranser og tjenester

Selskapet tilbød løsninger og tjenester på en rekke fagområder innen IT. Dette gjaldt blant annet business intelligence, CRM (Customer Relationship Management), elektronisk samhandling (portalløsninger, Unified Communications, eHandel, elektronisk arkiv og mobilitet), ERP (Enterprise Resource Planning), forretningssystemer og elektroniske valg- og demokratiløsninger. Selskapet hadde en komplett portefølje av systemer og tjenester for gjennomføring av elektroniske valg.
Innen driftssegmentet tilbyr ErgoGroup kommunikasjon og nettverksløsninger, IP-telefoni, outsourcing, sluttbrukertjenester, virtualisering og VDI, SaaS (Software as a Service), Unified Communications and Collaboration (UCC) fra Microsoft, IBM og Cisco. På konsulentsiden bistår selskapet med teknologi- og forretningsrådgivning, utvikling og integrasjon, ITSM, lisensadministrasjon og endringsledelse, gevinstrealisering og organisasjonsutvikling, testledelse, Service Oriented Architecture (SOA) og integrasjon av applikasjoner.
ErgoGroup hadde kontorer fordelt utover hele Norge, samt avdelingskontorer i Sverige, Finland og Danmark. Dette gjør at IT-løsninger, leveranser og tjenester ikke avhenger av å leveres sentralt fra Oslo. Konseptet og leveranseapparatet Regional IT Service (RITS) er et av satsingsområdene til ErgoGroup.

Geografisk spennvidde

ErgoGroup satser tungt på lokal kompetanse og leveringskraft, og å være til stede der kundene er. I Norge finnes det ErgoGroup-kontorer fra Kristiansand i sør til Alta i Nord. ErgoGroup er representert på Østlandet og langs hele vestkysten. ErgoGroup er også et nordisk selskap, med kontorer i Sverige, Finland og i København i Danmark. Tilstedeværelse lokalt og der kunden holder til er en av de grunnleggende retningslinjene til selskapet.
ErgoGroup har også eierinteresser i offshoringselskapet ION NOR, som holder til i Chandigarh i India.

Historikk og oppkjøp

ErgoGroup hadde røtter tilbake til 1960- og 1970-tallet. I 1972 ble Statens Driftssentral for administrativ databehandling (SDS) opprettet. I 1984 skiftet dette navn til Statens Datasentral for administrativ databehandling, og i 1986 ble det til Statens datasentral AS, eid av Forbruker- og administrasjonsdepartementet i regjeringen. På slutten av 1980-tallet og i begynnelsen av 1990-tallet fulgte oppkjøp av TF Data, Oslodata og Statsdata, og i 1995 ble SDS kjøpt av Posten Norge. Det ble da omdøpt til Posten SDS. Posten SDS endret navn til ErgoGroup 1. januar 2001, og da ble aksjeselskaper etablert under denne paraplyen. Terje Mjøs overtok som administrerende direktør for ErgoGroup i 2004.
I oktober 2005 kjøpte ErgoGroup driftsavdelingen til Ementor. I tredje kvartal 2006 kjøpte ErgoGroup Allianse ASA og ble da markedsleder innen leveranse av IKT-løsninger til SMB-markedet i Norge. Ved årsskifte 2006 ble SYSteam kjøpt opp av ErgoGroup. ErgoGroup ble da den største IKT-aktøren mot SMB-markedet i Norden. I 2007 fulgte oppkjøp av ConCentric AS. September samme år kjøpte selskapet en majoritetsandel av Bekk Consulting som i 2010 ble sluttført.

Oppkjøpet av Bekk Consulting

Under IT-tinget 2007 ble det offentliggjort at det profilerte konsulentselskapet Bekk Consulting blir kjøpt opp av ErgoGroup. I første omgang har ErgoGroup kjøpt 75% av aksjene. Bekk Consulting blir et forretningsområde i ErgoGroup på lik linje med de ovennevnte områdene. Bekk Consulting vil likevel beholde navn, logo og profilen sin inntil videre – dette fordi Bekk anses for å ha en svært sterk image i bransjen. Oppkjøpet fikk mye oppmerksomhet av pressen, blant annet Teknisk Ukeblad, da det ble kunngjort under IT-tinget 2007.
Bekk Consulting, eller BEKK, er et norsk konsulentselskap som leverer rådgivnings-, teknologi- og forvaltningstjenester til store offentlige og private virksomheter. Selskapet har over 180 ansatte og inngår i ErgoGroup. 90% av medarbeiderne i BEKK har utdannelse på masternivå (sivilingeniør, siviløkonom, cand. scient, dr.ing e.l.) Den største utdanningsgruppen er sivilingeniører fra Norges teknisk-naturvitenskapelige universitet (ca. 45%). Bekk Consulting gikk på IT-tinget 2008 ut og fortalte at de åpner et eget avdelingskontor i Trondheim.

IT-tinget

Hvert år arrangerte ErgoGroup konferansen IT-tinget, som er Norges eldste og største av sitt slag. I 2007 var det nærmere 600 deltakere på arrangementet, og noen av foredragsholderne var den tidligere svenske statsministeren Göran Persson, businessguru Jonas Ridderstråle, grunder Shahzad Rana og tidligere profesjonell alpinist og OL-vinner Kjetil Andre Aamodt. I tillegg til foredrag er IT-tinget et område for prominente utstillere innen IT-bransjen. Under IT-tinget 2007 ble det kjent at ErgoGroup kjøper konsulentselskapet Bekk Consulting AS.
I 2008 kom Nicholas Negroponte, grunnlegger av MIT Media Lab og initiativtakeren bak prosjektet One Laptop per Child (OLPC), til Tønsberg og IT-tinget. Han, sammen med statsråd Heidi Grande Røys i Fornyings- og administrasjonsdepartementet og Michael Liebhold fra Institute for the Future, var noen av trekkplastrene. I tillegg kom Norwegian-sjef Bjørn Kjos, Knut Magne Risvik fra Google, Hans Christian Holte fra DIFI og analytikeren Andy Kyte fra Gartner. I 2008 ble det på IT-tinget avdekket at ErgoGroup kjøper seg opp i et selskap i India. I tillegg blir det kjent av Bekk Conulting skal utvide med kontorer i Trondheim.
IT-tinget 2009 fant sted i Tønsberg 23-24. september. Noen av årets foredragsholdere var Gisle Hannemyr, Martin Bekkelund, Anne Aasheim, Jens P. Heyerdahl d.y., Dale Kutnick, Torgeir Waterhouse, Jørund Leknes, Egil Drillo Olsen, Per-Kristian Foss og Petter Stordalen. Terje Søviknes, Gisle Hannemyr, Birger Steen og Anne Aasheim deltok i en paneldebatt, som handlet om hvordan man kan utnytte potensialet i nedgangstider. IT-tinget 2009 trakk 600 deltagere.